‘जगरिया’ द्वारा इन देवी-देवताओं पर गंगाजल छिड़क कर पुनः तिलक कर आरती उतारी जाती है। जागर स्थल पर उपस्थित समस्त नर-नारी श्रद्धा से ‘डँगरियों’ को नमन् करते हैं। ‘डँगरिए’ के शरीर की कम्पन बढ़ती जाती है और वह पहले अपने आसन पर नाचते हैं, फिर धूनी की परिक्रम कर अपने आसन पर विराजमान हो जाते हैं। ‘डंगरिए’ द्वारा अपने गुरू ‘जगरिए’ को नमन् किया जाता है। इस बीच अवतरित देवता के आवेश और तेज करने के लिए जगरिए द्वारा देव-गाथा के अंशों को ‘औसांण’ के रूप में प्रस्तुत किया जाता है। ‘डँगरये’ के शरीर में अवतार लिए देवता द्वारा अपने आसन के समीप थाली में रखे चावल के दानों को हाथ में लेकर उन्हें पुनः थाली में अथवा हाथ में लेकर खोला जाता है जिसे ‘दाणि देखण’ कहते हैं। ‘डँगरिया’ इन्हीं चावल से खेलकर वर्तमान, भूत एवं भविष्य की बातों का बखान अपनी देव वाणी से करता है। डँगरिया इन चावल के दानों को, धूनी से बभूत मिलाकर नौताड़ देवता की ओर फैंकता है। इसे ‘तुक्क मारण’ कहते हैं। इसके प्रभाव से वह व्यक्ति भी खुलकर नाचने लगता हैं। इस बीच डँगरिया एवं जगरिया दोनों उस नव-अवतार हुए देवता से अवतरित हुए देवता का नाम पूछा जाता है। तदुपरान्त विधिवत नौताड़ देवता की पूजा की जाती है।